૧૬૭ રનનો ટાર્ગેટ કચ્છી રાજગોર માટે અઘરો હતો ત્યારે પહેલી ઓવરમાં જ વિકેટ પડી જતાં તેમની ચિંતામાં વધારો થયો હતો. બીજી ઓવરમાં ૧૦ રનના સ્કોર પર વધુ એક વિકેટ પડતાં સસ્તામાં ટીમ ઘરભેગી થઈ જશે એમ લાગતું હતું. જ્યારે રન બનવાની શરૂઆત થઈ ત્યારે વીરેન શાહે પાંચમી પાવરઓવરમાં ઓપનિંગમાં આવેલા વિનોદ રાજગોરને બોલ્ડ કરીને કચ્છી રાજગોરના ૩૩ના સ્કોરને માઇનસ ૧૦ કરીને ૨૩ પર ઉતારી દીધો હતો. વધુ વિકેટો પડવાની શક્યતા જણાતી હતી ત્યાં ચોથા અને પાંચમા ક્રમે આવેલા અનુક્રમે કશ્યપ રાજગોર (૨૭) અને ભાવેશ રાજગોર (૧૮) પિચ પર થોડા શૉટ્સ મારવામાં સફળ રહ્યા હતા, પરંતુ તેમની ચુસ્ત બોલિંગ સામે તેઓ કોઈ કમાલ નહોતા દેખાડી શક્યા. કચ્છી રાજગોરના ૧૦ ઓવરના અંતે ૪ વિકેટે ૮૨ રન થતાં ખડાયતાનો ૮૪ રને ભવ્ય વિજય થતાં એનો પ્રી-ક્વૉર્ટર ફાઇનલમાં પ્રવેશ થઈ ચૂક્યો છે.